《守约斋为吕仲和作》
元代·麻革

读书不务博，造道当入微。一理贯万理，一歧会众歧。

譬彼庖丁刀，騞然解牛时。节间即有得，肯綮宁复疑。

道丧向千载，圣远孰可期。养勇敌所忾，养气动以随。

心非安如山，遇变鲜不移。吾门有圣学，观心乃其师。

宴坐一室中，自得寔在兹。胡为滞纷感，紬绎如茧丝。

人生矧多欲，事物日以滋。牛羊践径蹊，虎豹攻藩篱。

我尝叩天理，诚明不容欺。第恐达者事，还为狷者嗤。

作者简介：临晋人，字信之。隐内乡山中，日以作诗为业，教授以终。人称贻溪先生。有《贻溪集》。